आंध्र उपचुनाव : विजयम्मा की पुलिवेंदुला में विजय  
वाईएस राजशेखर रेड्डी की विधवा वाईएस विजयलक्ष्मी उर्फ विजयम्मा ने पुलिवेंदुला विधानसभा सीट के लिए हुए उपचुनाव में विजय हासिल कर ली।
आंध्र प्रदेश के दिवंगत मुख्यमंत्री वाईएस राजशेखर रेड्डी की विधवा वाईएस विजयलक्ष्मी उर्फ विजयम्मा ने पुलिवेंदुला विधानसभा सीट के लिए हुए उपचुनाव में शुक्रवार को विजय हासिल कर ली है। जबकि विजयलक्ष्मी के बेटे व वाईएसआर कांग्रेस पार्टी के अध्यक्ष वाईएस जगनमोहन रेड्डी, कडप्पा लोकसभा सीट से भारी जीत दर्ज कराने की ओर अग्रसर हैं।   विजयम्मा के नाम से लोकप्रिय विजयलक्ष्मी ने अपने निकटतम प्रतिद्वंद्वी को 85,191 वोटों के भारी अंतर से पराजित किया। उन्होंने इस मामले में अपने पति को भी पीछे छोड़ दिया। दिवंगत वाईएसआर दो वर्ष पहले इसी सीट से 68,681 मतों के अंतर से निर्वाचित हुए थे।   पति के निधन से पैदा हुई सहानुभूति की लहर पर सवार विजयलक्ष्मी को कुल 114,198 वोट हासिल हुए, जबकि उनके देवर व कांग्रेस उम्मीदवार वाईएस विवेकानंद रेड्डी को मात्र 28,626 मत हासिल हुए। तेलुगू देशम पार्टी (तेदेपा) के बी.टेक रवि 11,552 वोट पाकर तीसरे स्थान पर रहे।  इसके पहले वाईएसआर के हेलीकॉप्टर दुर्घटना में निधन के चार महीने बाद दिसम्बर 2009 में हुए उपचुनाव में विजयलक्ष्मी इस सीट से निर्विरोध निर्वाचित हुई थीं।   जगनमोहन भी कडप्पा लोकसभा सीट पर भारी अंतर के साथ जीत दर्ज कराने की ओर तेजी के साथ अग्रसर हैं। उन्होंने अपने निकटतम प्रतिद्वंद्वी कांग्रेस उम्मीदवार डीएल रवींद्र रेड्डी पर 500,000 से अधिक वोटों की बढ़त हासिल कर ली है।   दिवंगत मुख्यमंत्री वाईएस राजशेखर रेड्डी के बेटे जगनमोहन का नई पार्टी बनाने के बाद यह पहला शक्ति परीक्षण है। उन्होंने कांग्रेस से इस्तीफा देकर हाल ही में वाईएसआर कांग्रेस पार्टी का गठन किया था।  कडप्पा के 13.29 लाख पात्र मतदाताओं में से 10.28 लाख मतदाताओं ने अपने मताधिकार का इस्तेमाल किया था। पुलिवेंदुला विधानसभा सीट, कडप्पा लोकसभा सीट के तहत ही आती है। यहां 189,000 मतदाताओं में से 156,276 ने वोट डाले थे। यहां कुल 42 उम्मीदवार मैदान में थे, जबकि कडप्पा लोकसभा सीट के लिए 25 उम्मीदवार अपनी किस्मत आजमा रहे हैं।  दोनों सीटों के लिए हुए उपचुनाव के तहत आठ मई को मतदान हुआ था।  इसके पहले 2009 में हुए चुनाव में जगन ने 178,846 वोटों के अंतर से जीत दर्ज कराई थी। उन्हें कुल 542,611 वोट मिले थे, जबकि तेदेपा के पालम श्रीकांत रेड्डी को 363,765 वोट हासिल हुए थे।